O româncă s-a văzut obligată să se judece cu ANAF, conform datelor Profit.ro, pentru a-și încasa premiul de un sfert de milion de lei câștigat la Loteria bonurilor fiscale, după ce Fiscul i-a refuzat pe nedrept plata acestuia, însă, deși instanța de judecată i-a dat dreptate și a obligat statul să-i achite premiul, câștigătoarea a rămas până acum, cum se spune, "să moară cu dreptatea în mână".

De ce? Pentru că legislația în vigoare nu reglementează deocamdată cine, din ce fonduri și cum trebuie să achite aceste sume dictate de judecători, întrucât, în momentul când a fost lansată Loteria, în 2015, nimeni nu s-a gândit că se va ajunge la situații de acest gen.

Asta până recent, când ANAF a fost obligată de instanță să îi plătească câștigătoarei la Loterie nu doar banii reprezentând premiul refuzat inițial în mod nejustificat, în sumă de 250.000 lei, ci și dobânzi penalizatoare, plus actualizare cu inflația, din decembrie 2016 până la efectuarea plății.

Atunci, autoritățile și-au dat seama că "e groasă" și au strecurat într-o OUG cu mai multe măsuri fiscal-bugetare, adoptată în octombrie, prevederi care să rezolve situația. "Sumele stabilite prin hotărâri definitive ale instanței de judecată, cu titlu de premiu la Loteria bonurilor fiscale, se achită de către Ministerul Finanțelor Publice din bugetul Ministerului Finanțelor Publice - Acțiuni generale", stipulează OUG nr. 89/2018.

Astfel, în nota de fundamentare a OUG se vorbește despre "necesitatea creării posibilității concrete de punere în executare a hotărârilor judecătorești definitive prin care s-a dispus plata unor sume stabilite de instanța de judecată cu titlu de premiu la Loteria bonurilor fiscale, prin plata acestora din bugetul Ministerului Finanțelor Publice - Acțiuni generale, în lipsa acestui suport legal executarea voluntară a hotărârilor judecătorești nefiind posibilă, fapt care conduce la grevarea bugetului de stat prin acumularea de sume suplimentare datorate pentru neplată".

Desemnarea bugetului de Acțiuni Generale al MFP drept sursă a plății premiilor la Loteria bonurilor fiscale dictate de instanțe s-a dovedit însă a fi insuficientă, astfel că, de-abia săptămâna trecută, Ministerul a pus în dezbatere publică un proiect de Ordin de ministru pentru aprobarea procedurii privind angajarea, lichidarea, ordonanțarea și plata acestor sume. Ordinul de aprobare nu a intrat încă în vigoare.

Speța care a determinat ministerul să treacă la acțiune a debutat în septembrie 2016, când o câștigătoare din Brașov la Loteria bonurilor fiscale din luna aceea s-a dus la Administrația Județeană a Finanțelor Publice (AJFP) să-și ridice premiul, în valoare de 250.000 lei, depunând o cerere oficială în acest sens.

"(...) i s-a comunicat printr-o adresă că bonul fiscal nu poate fi considerat câștigător deoarece nu conține imprimat antetul societății comerciale și a fost chemată să i se restituie bonul, ceea ce a și făcut. A luat legătura cu ____________________, după verificarea propriei evidențe, a constatat ca al doilea bon fiscal original (al vânzătorului), care se află în posesia societății, conține toate elementele de identificare cerute de OG nr. 10/2015, cu modificările și completările ulterioare (aprobată prin Legea nr. 166/2015), bon fiscal original după care au efectuat și i-au trimis o copie legalizată sub nr. 1688/14.10.2016 de Biroul Individual Notarial I____ Valmar din București. La data de 17.10.2016, fiind încă în termenul de 30 de zile prevăzut de lege pentru revendicarea premiului, a depus la registratura AJFP o nouă cerere privind loteria bonurilor fiscale, pentru același bon fiscal, înregistrată sub nr. xxxxx/17.10.2016, la care a atașat bonul original, precum și copia legalizată mai sus menționată. Totodată, cu nr. xxxxx/17.10.2016 a depus și o sesizare adresată conducerii, întrucât inspectorul desemnat în acest sens a refuzat să îi primească cererea de revendicare a premiului. Deși au trecut 30 de zile, la aceste două cereri nu i s-a răspuns", se arată în documentele procesului în care câștigătoarea s-a judecat cu ANAF.

Ulterior, în noiembrie 2016, câștigătoarea a făcut plângeri prealabile la AJFP Brașov și la MFP, primind răspunsuri nefavorabile, după care s-a adresat instanței, care i-a dat dreptate și a obligat statul, în ianuarie 2017, să-i plătească premiul de 250.000 lei. Fiscul a făcut și recurs, și cerere de revizuie a deciziei Tribunalului Brașov, pierzând, după un an de judecată, în ambele căi de atac.

După care, în martie 2018, câștigătoarea a intentat un nou proces celor de la AJFP Brașov, "solicitând reactualizarea creanței în sumă de 250.000 lei, cu titlu de premiu aferent extragerii lunare la Loteria bonurilor fiscale din data de 18.09.2016 stabilită prin Sentința civilă nr. 864/CA, rămasă definitivă la 21.11.2017, cu rata inflației și dobânda legală penalizatoare începând cu data de 18.12.2016 și pe viitor, până la achitarea întregului debit, în vederea recuperării integrale a prejudiciului produs".

Reclamanta a câștigat și acest proces în primă instanță la Tribunalul Brașov, printr-o decizie favorabilă dată în septembrie anul trecut, lună în care a fost inițat și OUG-ul care a stabilit, post factum, că sumele stabilite prin hotărâri judecătorești drept premii la Loteria bonurilor fiscale se plătesc din bugetul de Acțiuni Generale al MFP.

"Pe fond, instanța reține că cererea reclamantei este fondată. Deși a trecut aproape 1 an de la rămânerea definitivă a sentinței menționate mai sus, acesteia nu i s-a achitat suma stabilită. Pe cale de consecință, în temeiul principiul reparației integrale a prejudiciului suferit, reclamanta este îndreptățită nu numai la plata de către pârâtă a sumei de 250.000 lei, ce reprezintă prejudiciul efectiv suferit, ci și la acoperirea beneficiului nerealizat, prin devalorizarea sumei de 250.000 lei și prin dobânda legală penalizatoare. Pe cale de consecință, în temeiul dispozițiilor art. 1535 NCC, pârâta va fi obligată să-i achite reclamantei suma stabilită prin Sentința civilă nr. 864/CA/25.05.2017 reactualizată cu rata inflației și dobânda legală penalizatoare, începând cu data de 18.12.2016 și până la data achitării efective a debitului", a decis instanța.

Din documentarea Profit.ro a reieșit că este vorba deocamdată despre singura speță de acest tip soluționată favorabil în mod definitiv și cu decizie judecătorească motivată. Dintre deciziile cu motivări, mai există una favorabilă reclamantului, însă nedefinitivă, precum și alte 3 în care solicitările au fost respinse pentru că persoanele care s-au prezentat cu bonuri câștigătoare nu achiziționaseră bunuri sau servicii contabilizate prin respectivele bonuri, ci erau angajate la comercianții care le emiseseră. Profit.ro nu a reușit să afle câte procese nesoluționate de acest tip se află pe rolul instanțelor de judecată.

Am constatat și o practică neunitară a instanțelor. Astfel, legislația în vigoare prevede că un bon fiscal este considerat câștigător dacă îndeplinește cumulativ mai multe condiții, printre care aceea de a avea valoarea totală exprimată în monedă națională. Numai că au fost 2 cazuri ajunse în instanță de persoane care au revendicat premii la Loterie cu bonuri pe care suma plătită către comercianți era exprimată în euro, întrucât schimbaseră euro în lei la case de schimb valutar, iar suma în lei extrasă drept câștigătoare la joc reprezenta suma primită, nu cea achitată. Într-un caz, plata premiului a fost respinsă de instanță, însă în celălalt (cu câștig de peste 111.000 lei) a fost acceptată, cu argumentul că bonul îndeplinea toate celelalte condiții prevăzute de lege și nu se justifica discriminarea între bonuri emise de alte tipuri de comercianți și cele ale caselor de schimb valutar.

Loteria a fost lansată în primăvara anului 2015 și îi recompensează financiar pe cei care au norocul ca ziua și valoarea bonului fiscal alese prin loterie să fie identice cu cele de pe bonul pe care l-au păstrat după ce au cumpărat un produs/serviciu. În prezent, premiul lunar de 1 milion de lei este împărțit la cel mult 100 de câștigători, desemnați printr-o tragere la sorți, dacă numărul bonurilor cu suma desemnată este mai mare de 100. Suma câștigătoare este stabilită prin extragerea aleatorie a 3 cifre (0-9) de către Loteria Română. În această extragere intră doar bonurile dintr-o anumită zi a lunii. De asemenea, printr-o extragere separată este desemnată și ziua.